निराला का पहला कहानी-संग्रह 1933 ई० में प्रकाशित हुआ| इस समय छायावादी साहित्य अपने उत्कर्ष-स्तर पर था| कहानी के क्षेत्र में प्रेमचंद जैसे मूर्धन्य कहानीकार प्रतिष्ठित हो चुके थे| हिंदी साहित्य में प्रगतिशील मूल्य आकार ग्रहण कर रहे थे| साथ ही साहित्यिक विधाओं के मूल्यांकन का शास्त्र भी निर्मित हो गया था| निराला के उपन्यासों के ही तर्ज पर उनकी कहानियों को भी दो कोटि में रखा गया है| 1936 से पहले का कथा-साहित्य एवं 1936 के बाद का कथा साहित्य| ‘अप्सरा’, ‘अलका’, ‘प्रभावती’, ‘निरुपमा’ 1936 से पहले के उपन्यास हैं इसी प्रकार निराला की प्रारंभिक कहानियाँ मानो उनके उपन्यासों का ही छोटा रूप हैं| लगभग सभी स्त्री-प्रधान कहानियाँ हैं| जिनमें रोमैंटिक एवं सुधारवादी पद्धति अपनाई गई है| कहानी की नायिकाएँ प्रायः सभी सोलह साल की अधखिली कलियाँ हैं और नायक या तो बड़े बाप का बेटा है या पढ़-लिख कर खुद उतना ही बड़ा बन जाता है| प्रेमचंद के प्रारंभिक आदर्शवादी तत्व हमें यहाँ भी मिल जाते हैं| निराला की नायिकाओं के कुछ चित्र देखिए-“ पद्मा के चन्द्रमुख पर षोडश कला की शुभ्र चन्द्रिका अम्लान खिल रही है| एकांत-कुञ्ज की कली सी प्रणय के वासन्ती मलय स्पर्श से हिल उठी विकास के लिए व्याकुल हो रही|”2